B วิ่งแรง 10% รับบอร์ดไฟเขียวออก “วอร์แรนต์ – เพิ่มทุน PP” นำเงินหมุนเวียนกิจการ
B วิ่งแรง 10% รับปัจจัยบวกบอร์ดอนุมัติออกวอร์แรนต์ 320.327 ล้านหน่วย ให้แก่ผู้ถือหุ้นเดิมในอัตรา 6:1 ใบสำคัญแสดงสิทธิอีกทั้งได้เพิ่มทุน General Mandate ขาย PP จำนวนไม่เกิน 192 ล้านหุ้น โดยเงินที่ได้จะใช้เป็นทุนหมุนเวียนกิจการ
22 ก.ค. 2564

ผู้สื่อข่าวรายงานว่าวันนี้ (22ก.ค. 2564) ราคาหุ้น บริษัท บี จิสติกส์ จำกัด (มหาชน) หรือ B ณ เวลา 11.43 น. อยู่ที่ระดับ 0.69 บาท เพิ่มขึ้น 0.06 บาท หรือ 9.52% โดยทำจุดสูงสุดที่ 0.71 บาท และทำจุดต่ำสุดที่ 0.64 บาท ด้วยมูลค่าการซื้อขาย 123.78 ล้านบาท

ทั้งนี้ที่ราคาหุ้น B ปรับตัวขึ้นแรงนั้นเนื่องมาจาก นางสาวสุทธิรัตน์ ลีสวัสดิ์ตระกูล รองประธานกรรมการ B เปิดเผยว่า ผู้ถือหุ้นได้มีมติอนุมัติให้บริษัทออกและเสนอขายใบสำคัญแสดงสิทธิที่จะซื้อหุ้นสามัญครั้งที่ 6 ( B-W6) จำนวนไม่เกิน 320.327 ล้านหน่วย เพื่อจัดสรรให้แก่ผู้ถือหุ้นเดิมในอัตรา 6 หุ้นสามัญเดิมต่อ 1 ใบสำคัญแสดงสิทธิ โดยไม่คิดมูลค่า (เศษของใบสำคัญแสดงสิทธิไม่เต็มจำนวน 1 หน่วย จากการคำนวณให้ปัดเศษทิ้ง) อัตราการใช้สิทธิ 1 หน่วยสามารถใช้สิทธิซื้อหุ้นสามัญเพิ่มทุนของบริษัทได้ 1 หุ้น ในราคาสิทธิหุ้นละ 0.66 บาท และกำหนดระยะเวลาใช้สิทธิ 2 ปี นับแต่วันที่ออกใบสำคัญแสดงสิทธินี้ โดยกำหนดรายชื่อผู้ถือหุ้นที่มีสิทธิได้รับการจัดสรรใบสำคัญแสดงสิทธิดังกล่าวในวันที่ 14 มิ.ย.64
นอกจากนี้ที่ประชุมวิสามัญผู้ถือหุ้นยังมีมติอนุมัติให้บริษัทออกและเสนอขายหุ้นสามัญเพิ่มทุนแบบมอบอำนาจทั่วไป (General Mandate) เพื่อเสนอขายให้แก่บุคคลในวงจำกัด (Private Placement) จำนวนไม่เกิน 192 ล้านหุ้น คิดเป็น 9.98% ของทุนจดทะเบียนที่ชำระแล้ว มูลค่าที่ตราไว้หุ้นละ 0.68 บาท
สำหรับวัตถุประสงค์การเสนอขายหุ้นเพิ่มทุนในครั้งนี้ เพื่อใช้เป็นเงินทุนหมุนเวียนของกิจการ และ/หรือ เพื่อรองรับการขยายการลงทุนในโครงการใหม่ในอนาคต
ขณะเดียวกันที่ประชุมวิสามัญผู้ถือหุ้นยังได้มีมติอนุมัติการจัดสรรหุ้นสามัญเพิ่มทุนจำนวนไม่เกิน 512.32 ล้านหุ้น เพื่อรองรับการใช้สิทธิแปลงสภาพ B-W6 จำนวน 320.32 ล้านหุ้น และรองรับการออกและเสนอขายหุ้น 192 ล้านหุ้น ให้แก่ PP แบบมอบอำนาจทั่วไป (General Mandate)